CELEX: 32020D1420
Language: mt
Date: 2018-10-15 00:00:00
Title: Deċiżjoni tal-Kunsill (UE) 2020/1420 tal-15 ta’ Ottubru 2018 dwar l-iffirmar, f’isem l-Unjoni Ewropea u l-Istati Membri tagħha, u l-applikazzjoni proviżorja ta’ Protokoll għall-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tat-Tuneżija, min-naħa l-oħra, biex titqies l-adeżjoni tar-Repubblika tal-Kroazja mal-Unjoni Ewropea

9.10.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 330/1
               
            
         DEĊIŻJONI TAL-KUNSILL (UE) 2020/1420
         tal-15 ta’ Ottubru 2018
         dwar l-iffirmar, f’isem l-Unjoni Ewropea u l-Istati Membri tagħha, u l-applikazzjoni proviżorja ta’ Protokoll għall-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tat-Tuneżija, min-naħa l-oħra, biex titqies l-adeżjoni tar-Repubblika tal-Kroazja mal-Unjoni Ewropea
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 217 flimkien mal-Artikolu 218(5) tiegħu,
         Wara li kkunsidra l-Att tal-Adeżjoni tar-Repubblika tal-Kroazja, u b’mod partikolari l-Artikolu 6(2) tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Il-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tat-Tuneżija, min-naħa l-oħra (1) (“il-Ftehim”), ġie ffirmat fi Brussell fis-17 ta’ Lulju 1995. Il-Ftehim daħal fis-seħħ fl-1 ta’ Marzu 1998.
                  
               
                     (2)
                  
                  
                     Ir-Repubblika tal-Kroazja saret Stat Membru tal-Unjoni Ewropea fl-1 ta’ Lulju 2013.
                  
               
                     (3)
                  
                  
                     F’konformità mal-Artikolu 6(2) tal-Att ta’ Adeżjoni tar-Repubblika tal-Kroazja, l-adeżjoni tar-Repubblika tal-Kroazja mal-Ftehim irid ikun hemm qbil dwarha permezz ta’ protokoll għall-Ftehim (“il-Protokoll”). Skont il-proċedura simplifikata, irid jiġi konkluż protokoll bejn il-Kunsill, li jaġixxi unanimament f’isem l-Istati Membri, u l-pajjiż terz ikkonċernat.
                  
               
                     (4)
                  
                  
                     Fl-14 ta’ Settembru 2012, il-Kunsill awtorizza lill-Kummissjoni biex tiftaħ negozjati mal-pajjiżi terzi kkonċernati fid-dawl tal-adeżjoni tar-Repubblika tal-Kroazja mal-Unjoni. In-negozjati mar-Repubblika tat-Tuneżija ġew konklużi b’suċċess fil-11 ta’ Mejju 2018.
                  
               
                     (5)
                  
                  
                     Għalhekk, jenħtieġ li l-Protokoll jiġi ffirmat f’isem l-Unjoni u l-Istati Membri tagħha u jenħtieġ li jiġi applikat fuq bażi provviżorja, sakemm jitlestew il-proċeduri meħtieġa għall-konklużjoni tiegħu,
                  
               ADOTTA DIN ID-DEĊIŻJONI:
         
            Artikolu 1
            L-iffirmar, f’isem l-Unjoni Ewropea u l-Istati Membri tagħha, tal-Protokoll għall-Ftehim Ewro-Mediterranju li jistabbilixxi assoċjazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tat-Tuneżija, min-naħa l-oħra, biex titqies l-adeżjoni tar-Repubblika tal-Kroazja mal-Unjoni Ewropea, huwa b’dan awtorizzat, soġġett għall-konklużjoni tal- imsemmi Protokoll.
            It-test tal-Protokoll huwa mehmuż għal din id-Deċiżjoni.
         
         
            Artikolu 2
            Il-President tal-Kunsill huwa b’dan awtorizzat sabiex jinnomina l-persuna jew persuni bis-setgħa li jiffirmaw il-Protokoll f’isem l-Unjoni u l-Istati Membri tagħha.
         
         
            Artikolu 3
            Il-Protokoll għandu jiġi applikat b’mod proviżorju mill-1 ta’ Lulju 2013,. sakemm jitlestew il-proċeduri meħtieġa għall-konklużjoni tiegħu.
         
         
            Artikolu 4
            Din id-Deċiżjoni tidħol fis-seħħ fid-data tal-adozzjoni tagħha.
         
         
            Magħmul fi Lussemburgu, il-15 ta’ Ottubru 2018.
            
               
                  Għall-Kunsill
               
               
                  Il-President
               
               F. MOGHERINI
            
         
         
            (1)  ĠU L 97, 30.3.1998, p. 2.